Natalia Salmela

**Natalia Salmela** (o.s. Tolmatsova; s. 1988 Narva, Viron SNT, Neuvostoliitto) on suomalainen markkinointiviestinnän yrittäjä ja bloggaaja. Hän on toiminut Satokausikalenteri Median toimitusjohtajana.

## Ura

Natalia Salmela on opiskellut sähkötekniikkaa ja tuotantotaloutta Tampereen teknillisessä yliopistossa, mutta ei ole valmistunut. Vuonna 2015 A-lehdissä digituottajana toiminut Salmela siirtyi PR- ja viestintätoimisto Mellakka Helsingin digitaalisten viestintä- ja PR-ratkaisujen suunnittelijaksi, minkä jälkeen hänestä tuli konseptisuunnittelija Vapa Mediassa. 

Salmela perusti WTD Media -yrityksen vuonna 2016 ja siirtyi kesällä 2017 päätoimiseksi yrittäjäksi. Ensimmäisinä toimintavuosinaan Luova suunnittelutoimisto WTD Media Oy teki Salmelan WTD-blogin lisäksi markkinointia ravintoloille, muun muassa päivittämällä niiden Instagram-tilejä.  Hän vastasi myös vuonna 2018 ilmestyneen elokuvan *[[Juice (suomalainen elokuva)|Juice]]* sometileistä. 

Kesällä 2018 Salmesta tuli Satokausikalenterin osakas ja toimitusjohtaja. Hänen johdollaan Satokausikalenteri-brändin ympärille syntyi Satokausikalenteri Media Oy, markkinointiviestinnän luova toimisto, joka teki omien julkaisujensa lisäksi projekteja myös ruoka-alan toimijoille kuten kaupoille.

Vuosina 2020–2021 Salmelan yritystoiminta keskittyi erityisesti ruokaan ja hänen raskauteensa ja lapseensa liittyviin kumppanuuksiin. Hän piti myös rahaan keskittyvää *Mamma betalar* -podcastia ja toimi yhtenä Satokausikalenterin omistajista. Syksyllä 2021 hän osti seitsemännen asuntonsa.

Syksyllä 2022 ilmestyi Salmelan ja Jasmin Hamidin kirja, jossa opastetaan rahan käyttöä lapsille.

Alkuvuonna 2023 Salmela siirsi WTD Median omistuksen perustamalleen WTD Capital -holdingyhtiölle. Muutosta hän perusteli liiketoiminnan hajauttamisella, jota tarvittiin, koska yhtiön rakenne oli muuttunut samalla, kun sisältömarkkinoinnin ohessa oli alettu tehdä kiinteistösijoittamista. WTD Median liikevaihto maaliskuussa 2023 päättyneellä tilikaudella oli 452 700 euroa, 37 prosenttia enemmän kuin edellisellä kaudella. Sijoitusasuntoja yhtiöllä oli 12. Yhtiön nettovarallisuus oli lähes 1,1 miljoonaa euroa. Syyskuussa Finnwatch-yhdistys kertoi pitävänsä suomalaista holdingyhtiöjärjestelmää laillisena mutta epäreiluna. Järjestelyn avulla listaamattomat yritykset voivat vaikuttaa maksamiinsa osinkoveroihin. Osinkovero riippuu osingon maksajayrityksen nettovarallisuudesta: mitä suurempi se on, sitä enemmän yhtiöstä voidaan nostaa tavanomaisiin pääomatuloihin verrattuna kevyemmin verotettua osinkotuloa. Verotuksella Suomi haluaa kannustaa yritysten varallisuuden kerryttämiseen, mutta holdingyhtiöjärjestelyn kautta nettovarallisuutta voidaan nostaa nopeasti ilman, että yhtiöön on tosiasiallisesti kerrytetty nettovarallisuutta. Raportin esimerkkeinä Finnwatch käytti Salmela yrityksen lisäksi Auri Kanasen ja Sara Parikan yrityksiä. Alkuvuonna holdingyhtiön perustanut Salmela ei ollut nostanut osinkoja sen kautta. Salmela kritisoi Finnwatchin tutkimusartikkelia, joka hänen mielestään leimasi tutkitut kolme somevaikuttajayritystä pahoiksi verohyötyjiksi. Salmela kysyi, miten paljon miesten johtamilla IT-, logistiikka-, rakennus- ja teollisuusaloilla käytetään verokikkailua.

Salmela oli vuonna 2022 markkinoinut Jasmin Hamidin kanssa KPMG:n osinkoverotuksen minimointiin tähtäävää aggressiivisen verosuunnittelun palvelua myös muille julkisuuden henkilöille. Asian tultua ilmi vuonna 2025 Salmela oli vedonnut media-alan sisäpiiriläisiin lähteen paljastamiseksi.

## Julkaisut

### Blogi
Salmela tuli tunnetuksi alun perin vuonna 2011 perustamastaan White Trash Disease -blogistaan, jolla oli esimerkiksi vuonna 2015 tuhansia lukijoita viikossa. Se on yksi Suomen kaupallisesti menestyneimmistä blogeista. Esimerkiksi vuonna 2018 sillä oli 400&nbsp;000 eri lukijaa ja noin kaksi miljoonaa vierailukertaa. Blogin suosituimpia sisältöjä olivat reseptit, ja blogin kohderyhmä oli 28–40-vuotiaita. Blogi oli osa A-lehtien omistamaa Lily-blogiportaalia vuosina 2013–2016, minkä jälkeen Salmela siirtyi itsenäisiä bloggaajia edustavan Asennemedia-blogiagentuurin edustukseen.

### Kirjat
*Natalia Tolmatsova & Alisa Wilska: *[[Halparuokakirja]]* (2017)  Kirjan ruokien edullisuus perustuu tee-se-itse-menetelmiin, raaka-aineiden kekseliääseen käyttöön ja hävikin välttämiseen. Kirjan resepteistä noin puolet on kasvisruokia, neljäsosa liharuokia ja neljäsosa kalaruokia. Kirjan kuuteenkymmeneen kahdelle hengelle tehtyyn ruoka-annokseen kului rahaa noin 400 euroa.
*Natalia Salmela & Jasmin Hamid: *Raha. Missä se kasvaa ja mihin se katoaa?* WSOY, 2022
*Natalia Salmela & Jasmin Hamid: *Manifest by Mamma Betalar* -äänikirja ja e-kirja, Storytel Original, 2022
*Natalia Salmela, Jasmin Hamid, Anna Salmisalo: *Työ. Miksi siellä käydään ja mitä siellä tehdään?* WSOY, 2023

### Podcastit
*Salmela on pitänyt Vivian Valpurin kanssa yhteistä *Ysistä viiteen* -podcastia, joka käsittelee työelämää ja liiketoimintaa 
*Jasmin Hamidin kanssa Salmela pitää *Mamma betalar* -podcastia.

### Muut
Salmela on toiminut ''Talouselämän'' kolumnistina marraskuusta 2023 lähtien.

## Mediassa
Salmelan elämänvaiheista kuten avioitumisesta, avioerosta, uudesta parisuhteesta ja yllätysraskaudesta on uutisoitu laajasti.

Salmela on esiintynyt muun muassa televisiosarjoissa *[[Docventures]]*, *[[Neljän tähden illallinen]]* ja *[[Jälkidigi]]*.

Vuonna 2017 Salmela sai mediahuomiota julkaistessaan ruokareseptin nimeltä ”panopasta”, jota noudattamalla Salmelan omien sanojen mukaan ”lohkeaa aina”.

Vuonna 2020 Salmela nosti puheenaiheeksi miesteekkareiden sopimattoman käytöksen naisia kohtaan, ja sai sadat opiskelijat kertomaan kokemuksiaan seksuaalisesta häirinnästä. Seuraavana vuonna hän järjesti mielenilmauksen Helsingin varhaiskasvatuksen henkilökuntapulan vuoksi.

Vuonna 2022 Johanna Vehkoo esitti *[[Suomen Kuvalehti|Suomen Kuvalehdessä]]* huolen, että journalismi ei kykene erottamaan haastateltavaa mainostajasta, kun *[[Ilta-Sanomat]]* oli kirjoittanut yksityisiä neuvolapalveluja ylistävän jutun, jonka päähaastateltavana oli ollut samoja palveluja aiemmin markkinoinut Salmela. *Ilta-Sanomat*, *[[Helsingin Sanomat]]* ja *[[Deko]]* taas olivat kertoneet Salmelan loft-asunnosta, jonka rakennuttajaa Salmela markkinoi. Salmela oli esitellyt tapausta blogissaan onnistuneena markkinointina.

## Tunnustuksia
*Salmela voitti lokakuussa 2017 The Blog Awards Finlandin lifestyle-kategorian

## Yksityiselämä
Salmela on syntynyt Virossa. Venäläis-inkeriläiseen vähemmistöön kuulunut perhe muutti Suomeen Hämeenlinnaan inkeriläisten paluumuuttomahdollisuuden turvin Salmelan ollessa kahdeksanvuotias. Salmelan isänäiti on inkeriläinen. Salmela erosi vuonna 2019.

Salmela harrastaa asuntosijoittamista ja asuntojen kunnostamista isänsä kanssa. Hän harrastaa myös tatuointeja ja on toiminut yhtenä vähävaraisille lapsiperheille ruoka-apua toimittavan Venner-palvelun puolestapuhujana.

## Lähteet

## Aiheesta muualla
*Salmelan WTD-blogi
*YleX Etusivu: Hanna Hantulan ja Jussi Latvalan vieraana WTD-blogin Natalia Salmela: Harkittu provoaminen on tärkeä tapa saada näkyvyyttä
*Jenny+: Somenatiivia ei kannata suututtaa - “Julkinen kosto on paras kosto”, tietää huippubloggaaja Nata Salmela